《上郡伯陆师台十四韵》
明代·区宇瞻

圣世需良仕，书屏属俊人。名家龙种异，惊代凤毛振。

槜李标灵气，文章见席珍。三千击瀚海，九万出风尘。

法座推经笥，朱轓拜玉鳞。一麾湘峡镇，五马沥湖春。

河润沾闾井，磨砻遍海滨。仁流称泽国，化浃蔼兰薰。

共喜玄英令，欣瞻紫气辰。岁星光甸宇，玉树起苍旻。

奕叶隆三锡，箕裘集八荀。华封勤颂祝，贤相重臣邻。

簪绂年方盛，勋猷日与新。伫看调燮任，徵赐宠皇恩。

作者简介：区宇瞻，高明人。明思宗崇祯间人。事见明崇祯《肇庆府志》卷四七。